Claus Hjort Frederiksen (V), 2003-05-22:
For et par af ordførernes vedkommende virkede det, som om de ikke rigtig hørte, hvad jeg sagde i min tale, fordi det åbenbart prellede af på dem, og derfor vil jeg godt lige give et kort resumé af, hvad jeg sagde i min indledning til forespørgslen her i dag.
I forespørgslen ønskes der redegjort for, hvordan regeringen vil effektivisere og forbedre arbejdsmiljøsystemet, så der inden 2005 sker en reduktion af anmeldte alvorlige arbejdsulykker, psykosociale risikofaktorer, ensidigt gentaget arbejde samt skader som følge af tunge løft.
De fire områder, der ønskes redegjort for, er de fire områder, som et enigt Arbejdsmiljøråd sidste sommer anbefalede skulle prioriteres særlig højt i det fremtidige arbejdsmiljøarbejde.
I min besvarelse af forespørgslen indledte jeg med en redegørelse for baggrunden for, at regeringen bad Arbejdsmiljørådet om at se på prioriteringen og få en status på arbejdsmiljøtilstanden.
Jeg understregede samtidig, at det forudsættes, at alle arbejdsmiljøaktører såvel parter som myndigheder påtager sig et ansvar og igangsætter konkrete arbejdsmiljøinitiativer, som kan bidrage til at indfri målene.
Endelig redegjorde jeg for, at der ud over allerede igangsatte initiativer i Arbejdstilsynet er behov for at se på hele strukturen i arbejdsmiljøsystemet, og det oplystes, at det såkaldte strukturudvalg med deltagelse af arbejdsmarkedets parter har afgivet en indstilling til ministeren, og at jeg nu forbereder et samlet udspil. Nu har jeg rekapituleret min tale, som er en konkret besvarelse af den forespørgsel, der er stillet til mig i dag.
Det, jeg lægger vægt på, er, at der er en sammenhæng i arbejdsmiljøindsatsen, at der er en forskning, at der føres et tilsyn, at parterne er engagerede i løsningen, og at der er et medspil på de enkelte virksomheder både fra ledelsens og medarbejdernes side.
Vi kommer nemlig ikke uden om, at det skal være båret af en egenindsats på den enkelte virksomhed, og når man kommer ud og ser, hvilke virksomheder der har et godt arbejdsmiljø, er det jo der, hvor ledelse og medarbejdere har prioriteret det allerøverst og arbejder konstant og konsekvent med det. Jeg vil også godt sige, at det for mig er afgørende, at vi laver en prioritering, og at jeg derfor er glad for de fire prioriteringer, de fire udvalgte områder, som Arbejdsmiljørådet har valgt.
Jeg takker for den interesse, der er for det her, og jeg glæder mig til, at vi skal arbejde videre med sagen.
Til hr. Søren Søndergaard vil jeg gerne sige, at det er en interessant model, som hr. Søren Søndergaard opstiller for virksomheder, nemlig at tredje gang, de får et påbud og ikke retter sig efter det, ophører virksomheden med at eksistere.
Jeg tror, at Californien har et straffesystem, der indebærer, at tredje gang, man får en straf for lommetyveri, er man ude af spillet for altid.
Så det bliver jo interessant, går jeg ud fra - nu er justitsministeren kommet til stede her - at høre disse nye toner fra Enhedslistens side: Tre gange og så er det ud.
Det varsler en ny tid i debatten herhjemme om retspolitik og retssikkerhed.
Jeg takker for debatten, og jeg vil gerne erklære mig meget enig i de betragtninger, som hr. Anders Samuelsen kom med, om principper og målsætninger for den fremtidige arbejdsmiljøindsats.
Jeg håber, at vi kan få et godt samarbejde om det i fremtiden.